Finale Wimbledona 2014 – muški singl

**Muško finale Wimbledona 2014.** bio je teniski meč na Wimbledonu 2014. u kojem su se sastali Novak Đoković i Roger Federer. Ovo je bio njihov drugi meč u finalima Wimbledona i čini važan dio njihovog rivalstva.

Nakon tri sata i 56 minuta igre Đoković, koji je bio prvi nosilac, savladao je Federera (četvrtog nosioca) u pet setova. To mu je bila druga titula na Wimbledonu. Ovim uspjehom Đoković se vratio na prvo mjesto ATP-liste prestigavši Rafaela Nadala.

Glavni sudija bio je Britanac James Keothavong, brat nekadašnje teniserke Anne Keothavong. To mu je bilo prvo suđenje finala nekog Grand Slam turnira u karijeri.

## Pozadina 
Đoković je bio postavljen za prvog nosioca ispred tadašnjeg broja 1, Nadala, zbog svojih rezultata na prethodna dva Wimbledona: polufinale 2012. i finale 2013; Nadal je na tim turnirima ispao već u drugom i prvom kolu. S druge strane, Federer je na turnir došao kao četvrti nosilac i broj 4 na ATP-listi i uspio se plasirati u finale nakon što je godinu ranije iznenađujuće izgubio u drugom kolu od Serhija Stahovskog.

Đoković je imao dosta teži put do finala: u drugom kolu Radek Štěpánek umalo je odveo meč u peti set, protiv Marina Čilića u četvrtfinalu gubio je 1:2 u setovima, ali je uspio preokrenuti meč, a u polufinalu protiv Grigora Dimitrova igrao je četiri seta. Za razliku od Đokovića, Federer je nešto više problema imao samo u četvrtfinalu protiv svog zemljaka, Stanislasa Wawrinke, koji mu je oduzeo jedan set (i jedan servis).

Prije ovog finala Federer nije osvojio neko finale Grand Slam turnira niti se plasirao u njega od 2012, kad je osvojio Wimbledon. U 2013. Federer se prvi put nije uspio plasirati ni u jedno Grand Slam finale još od 2002. i bilo je upitno hoće li to više ikad uspjeti. Na pitanje osjeća li da još može osvojiti neki Grand Slam turnir odgovorio je: "Zaista sam zadovoljan što sam opet jak na Wimbledonu. Lani nisam bio čak ni blizu. Bio sam vrlo snužden napuštajući Wimbledon s time na umu. Sretan sam što sam se donekle vratio fizički u stanje u kojem mogu biti konkurentan." Ulaskom u finale Federer je izborio priliku da osvoji 80. titulu u karijeri, 18. na Grand Slam turnirima i osmu na Wimbledonu, čime bi srušio rekord od sedam vimbldonskih titula, koji dijeli sa Samprasom.

Đoković također nije bio osvojio Grand Slam turnir od Australian Opena 2013 (godinu i po) i u ovo finale došao je sa psihičkim teretom od pet poraza u posljednjih šest Grand Slam finala. Tražio je svoju drugu vimbldonsku titulu (prvu je osvojio 2011) i iskupljenje nakon poraza u lanjskom finalu od Murrayja bez osvojenog seta. U takvoj situaciji Đoković je bio odlučan da se vrati na pobjedničke staze. Relativne neuspjehe na posljednjim Grand Slam turnirima opisao je riječima: "Postoji mnogo motivacije s moje strane da dobijem ovo Grand Slam finale nakon što sam izgubio tri od posljednja četiri. (*sic*) To bi mi vrlo mnogo značilo mentalno." Kao rezultat ovih okolnosti, obojica su uživala u ovom izazovu i bila fokusirana na to da odigraju meč visokog kvaliteta.

## Meč 
Đoković je dobio bacanje novčića i izabrao servirati prvi. U prvom setu nijedan igrač nije mogao izboriti brejk-loptu iako je u nekoliko gemova došlo do izjednačenja. Morao se igrati *tie-break*, u kojem je Federer spasio dvije odvojene set-lopte i na kraju dobio 9:7. S trajanjem od 51 minute ovaj set bio je samo četiri minute kraći od cijelog ženskog finala.

U četvrtom setu Đoković je opet rano oduzeo servis i poveo s 3:1. Federer je odmah vratio taj servis (to je Đokoviću bio prvi izgubljen servis u ovom meču), a zatim ga još jednom izgubio, pa je rezultat bio 4:2 za Đokovića, koji je tada potvrdio brejk i povećao vodstvo, došavši na samo gem od titule i ostavivši Švicarcu da servira za ostanak u meču. Nakon što je Federer uspio smanjiti na 5:3, Đoković je servirao za meč. Federer se vratio s ivice poraza i oduzeo servis Đokoviću, koji je u sljedećem gemu ipak došao do meč-lopte. Federer ju je spasio asom mada je za taj servis prvo bio dosuđen aut, ali je Federer tražio provjeru te odluke pomoću sistema Hawk-Eye, koji je potvrdio da je lopta bila dobra. Federer je izjednačio na 5:5, a zatim treći put u setu oduzeo servis Đokoviću i sigurno odservirao za 7:5, napravivši tako niz od pet osvojenih gemova zaredom i odvevši vimbldonsko finale u peti set prvi put nakon 2009.

Đoković je u petom setu servirao prvi. Obojica su bez problema držala servis do 3:3, kad je Federer izborio brejk-loptu, ali je nakon duge razmjene udaraca nije iskoristio. Đoković je izdržao i poveo 4:3 i već u sljedećem gemu imao je 15:40, tj. dvije brejk-lopte. Sada je Federer izdržao pritisak spasivši obje brejk-lopte i izjednačivši na 4:4, ali je u sljedećem gemu zakucao u mrežu smeč koji bi mu inače donio prednost od 15:30. Đoković je iskoristio ovu grešku da zadrži servis i povede s 5:4. Konačno, u desetom gemu došao je do još dvije meč-lopte nakon što je Federer odigrao predug forhend pri rezultatu 15:30. Ovog puta nije bilo asa; prvi servis pogodio je mrežu i otišao u aut, pa je Federer bio prisiljen na drugi servis. Đoković je preuzeo kontrolu u razmjeni udaraca koja je uslijedila i osvojio titulu nakon što je Federerov bekhend završio u mreži.

## Reakcije 
S trajanjem od tri sata i 56 minuta, meč je odigran u relativno brzom tempu, a oba igrača servirala su izvanredno do posljednjeg gema. Meč je bio ispunjen velikim varijacijama. Mnogo poena završeno je asom ili nakon dva-tri udarca, ali ih je također veliki broj završen nakon duge razmjene s osnovne linije. Prosječna dužina razmjena bila je nepredvidljiva jer su mnoge bile duže od 20 udaraca, a oba igrača dobro su se branila kad je bilo potrebno. U jednom periodu tokom trećeg seta dužem od pola sata Đoković nije napravio nijednu jedinu grešku.

Kao takav, kvalitet igre u finalu bio je izuzetno visok s obje strane od početka do kraja. Federerov omjer direktnih poena i neprisiljenih grešaka bio je +46, a Đokovićev +41. Đoković je ovaj meč opisao kao najveće i najposebnije Grand Slam finale u kojem je ikad igrao.

Federer je uživao u tome što je bio dio ovog historijskog finala, što je igrao dobro i pružio sebi priliku da pobijedi. Spomenuo je koliko je posebno bilo igrati u još jednom vimbldonskom finalu i da se raduje velikim stvarima u budućnosti.

Teniska legenda Jimmy Connors komentirao je meč za BBC Sport. Opisao ga je kao više od tenisa i rekao da je ovo jedan od najboljih mečeva koje je ikad gledao od početka do kraja. Spomenuo je da je jedini razočaravajući aspekt meča bilo to što se mora završiti.

## Statistika 
Izvor

## Važnost 
* Ovo je bilo prvo Grand Slam finale nakon US Opena 2009. u kojem nije nastupio ili Murray ili Nadal.
* Od svojih devet vimbldonskih finala do 2014. Federer je izgubio samo dva. Oba su otišla u peti set i u oba je Federer morao spašavati meč-loptu u četvrtom. Oba su završena na sličan način: Federerova lopta otišla je u mrežu. Godine 2008. Federer je poslao forhend u mrežu nakon što je lopta nezgodno odskočila. Finale 2014. završeno je kad je Federer odigrao bekhend iz nezgodne pozicije.
* Ovom pobjedom Đoković je postao jedini igrač koji je pobijedio Federera najmanje jednom na svakom Grand Slam turniru. Federer je jedini igrač koji je pobijedio Đokovića na svakom Grand Slam turniru, ostvarivši to na Wimbledonu 2012.

## Također pogledajte 
* Rivalstvo Đoković–Federer
* Finale Wimbledona 2007 – muški singl
* Finale Wimbledona 2008 – muški singl
* Finale Wimbledona 2009 – muški singl
* Finale Wimbledona 2012 – muški singl
* Finale Wimbledona 2013 – muški singl

## Reference 
## Vanjski linkovi 
* Snimak cijelog meča na YouTubeu
* Izvještaj o meču na službenom sajtu Wimbledona
* Statistika meča na službenom sajtu Wimbledona

Kategorija:Novak Đoković
Kategorija:Roger Federer
Kategorija:Teniski mečevi
Kategorija:Wimbledon 2014.